Komisijos sprendimas
1995 m. birželio 22 d.
pateikiantis trečiųjų šalių, iš kurių valstybės narės leidžia importuoti naminius paukščius ir inkubacinius kiaušinius, sąrašus
(tekstas svarbus EEE)
(95/233/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl veterinarijos reikalavimų, reglamentuojančių Bendrijos vidaus prekybą naminiais paukščiais ir perinimui skirtais kiaušiniais bei jų importą iš trečiųjų šalių [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jos 21 ir 26 straipsnius,
kadangi tam tikros šalys, tradiciškai tiekiančios valstybėms narėms, buvo paprašytos parodyti, pateikiant atitinkamais dokumentais pagrįstus raštiškus patikinimus arba įvykdžius patikrinimus vietoje, kad jos atitinka Bendrijos reikalavimus;
kadangi šis sprendimas taikomas nepažeidžiant Komisijos sprendimo 93/342/EEB [2] su pakeitimais, padarytais Sprendimu 94/438/EB [3], kuris nustatė trečiųjų šalių klasifikavimo kriterijus dėl paukščių gripo ir Niukaslio ligos;
kadangi tam tikrais atvejais taip pat gali reikėti nurodyti šalių dalis, iš kurių leidžiama importuoti; kadangi gali būti leidžiama importuoti tik tam tikras paukščių rūšis arba kategorijas;
kadangi vis dėlto šis trečiųjų šalių sąrašas bet kuriuo metu gali būti pakeistas atsižvelgiant į naują informaciją arba naują situaciją; kadangi bet kurios šalies įtraukimas į sąrašą turėtų būti peržiūrėtas bet kada, kai išsamesnė informacija, ypač gauta atlikus patikrinimus vietose, nurodo, kad sąlygos susijusioje trečiojoje šalyje galėjo pasikeisti arba, kad prieš tai gauta informacija buvo neišsami, netikra arba netiksli;
kadangi, nors trečiųjų šalių sąrašas yra Bendrijos nuostatų, taikomų importui iš Direktyvoje 90/539/EEB nurodytų trečiųjų šalių, pagrindas, reikės atsižvelgti į kitas priemones, ypač susijusias su konkrečiomis gyvūnų sveikatos reikalavimais, likučių planais ir pažymėjimų išdavimu, kad būtų visiškai suderintos naminių paukščių ir inkubacinių kiaušinių importo sąlygos;
kadangi pateisinama, kad būtų sudarytas trečiųjų šalių, iš kurių importuojami neskraidantys paukščiai, atskiras sąrašas, nes šie paukščiai ir kitos naminių paukščių rūšys biologiškai skiriasi; kadangi po importavimo tokiems paukščiams turi būti taikomas karantinas;
kadangi taip pat būtina atsižvelgti į Direktyvos 90/539/EEB 11 straipsnio nuostatas ir todėl sudaryti sąrašą šalių, kurioms, nors ir numatant mažiau griežtas gyvūnų sveikatos garantijas, gali būti leista importuoti mažas siuntas, laikantis sąlygų, panašių į kitiems paukščiams pagal Tarybos direktyvos 92/65/EEB [4] nuostatas patvirtintas sąlygas;
kadangi iki tol, kol Komisija nustatys naminių paukščių ir inkubacinių kiaušinių importo iš šiame sąraše nurodytų šalių gyvulių sveikatos pažymėjimų išdavimą, importuodamos valstybės narės gali ir toliau taikyti 1995 m. sausio 1 d. galiojančius savo gyvūnų sveikatos reikalavimus;
kadangi šiame sprendime numatytos priemonės atitinka Veterinarijos nuolatinio komiteto nuomonę,
NUSPRENDĖ:
1 straipsnis
1. Valstybės narės leidžia importuoti naminius paukščius ir inkubacinius kiaušinius pagal I priede pateiktą sąrašą.
I priede pateikiamas sąrašas netaikomas bėgiojančiųjų paukščių ir jų kiaušinių importui.
2. Valstybės narės leidžia importuoti bėgiojančiuosius paukščius ir jų inkubacinius kiaušinius pagal II priede pateiktą sąrašą. Į tokių paukščių arba kiaušinių importavimo sąlygas įeina reikalavimas taikyti karantiną po importo.
3. Nukrypstant nuo straipsnio 1 dalies ir tol, kol Bendrija priims taisykles dėl gyvūnų sveikatos reikalavimų ir tokio importo veterinarijos sertifikatų išdavimo, valstybės narės leidžia importuoti mažesnes kaip 20 vienetų naminių paukščių ir inkubacinių kiaušinių atskiras siuntas pagal III priede nurodytą sąrašą. Į tokių siuntų importavimo sąlygas įeina reikalavimas taikyti karantiną po importo.
Pirmo papunkčio nuostatos netaikomos bėgiojančiųjų paukščių arba jų inkubacinių kiaušinių siuntoms.
2 straipsnis
Šis sprendimas taikomas nuo 1995 m. liepos 1 d.
3 straipsnis
Šis sprendimas skirtas valstybėms narėms.
Priimta Briuselyje, 1995 m. birželio 22 d.